Логопедия
Логопедията е наука, която изучава нарушенията на речта и езика, гласовите нарушения, нарушенията в гълтането – дисфагия (според най-новите тенденции) и разработва терапевтични методи за преодоляването им.

В България все още се използва терминът от гръцки произход „логопедия“, но в страните, където официален език е английски, отдавна се е наложила тенденцията да се използват описателни названия: „говорна патология“ (Австралия); „говорно-езикова патология“ (Канада); говорно-езикова терапия (Нова Зеландия); „говорна и езикова терапия“ (Великобритания) или „говорно-езикова патология“ (САЩ).

В някои от страните от бившия СССР се приема, че логопедията е клон на специалната педагогика.

Нарушения на комуникацията 
Комуникативните нарушения засягат говора (артикулация, интонация, темп, мелодика) и езика (фонетика, морфология, синтаксис, семантика), проявяват се както импресивно, така и експресивно, включително и при четене и писане, както и в невербалното изразяване, като жестове и мимики.

Нарушенията, обект на логопедична терапия са:
 Артикулационни нарушения (дислалия)
 Гласови разстройства (афония)
 Абнормално забавяне или забързване на потока на речта (брадилалия, тахилалия)
 Говорни нарушения при вродена цепнатина на небцето (ринолалия)
 Разстройства вследствие на нарушена инервация на артикулационните органи (дизартрия)
 Заекване и запъване
 Езикови и говорни нарушения вследствие на увреди на централната нервна система (афазия, нарушения в езиковото развитие)
 Нарушения, проявяващи се в писмената комуникация (дислексия, дисграфия)
 Множествени нарушения
 Говорни и езикови разстройства, свързани с различни заболявания – болест на Хънтингтън, множествена склероза и др.

Научни центрове в България 
В последните десетилетия в България се оформят два основни научни центъра, в които се развива логопедията – СУ „Св. Климент Охридски“ и ЮЗУ „Неофит Рилски“ – Благоевград. В България има организирани Логопедични училища, първото и най-голямо от които е Основното логопедично училище  в с. Тотлебен, Плевенска област, съществувало до 2002 година. Било е базово училище на СУ „Св. Климент Охридски“ и е кооперирано с Югозападния университет „Неофит Рилски“. Разполагало е с отлична материална база и специалисти.

Източници